Document ID: 32015D1208(02)

Reference:
8.12.2015
ET
Euroopa Liidu Teataja
C 407/8
KOMISJONI OTSUS,
24. november 2015,
mis käsitleb liidu ja liikmesriikide tegevuse koordineerimist koordineerimisvahendi – Türgi jaoks mõeldud pagulasrahastu – kaudu
(2015/C 407/07)
EUROOPA KOMISJON,
võttes arvesse Euroopa Liidu toimimise lepingut, eriti selle artikli 210 lõiget 2 ja artiklit 214 lõiget 6,
ning arvestades järgmist:
(1)
Rahvusvaheline kogukond seisab silmitsi enneolematu pagulaskriisiga, millele vastamiseks läheb vaja solidaarsust, ühtehoidmist ja tõhusust. Probleemid on ühised ja nende lahendamine eeldab koordineeritud tegevust.
(2)
Geograafilise asendi tõttu on Türgi oluline rändajate esmane vastuvõtu ja transiidiriik, kes 2015. aasta lõpuks on vastu võtnud üle kahe miljoni varjupaigataotleja ja pagulase, mis on rohkem kui kuskil mujal maailmas. Türgi teeb kiiduväärt jõupingutusi, et anda ulatuslikku humanitaarabi ja toetust varjupaigaotsijatele, kelle sissevool on enneolematu ja kasvab üha. Türgi on kriisile reageerimiseks kulutanud oma vahenditest juba rohkem kui seitse miljardit eurot.
(3)
Türgi ja EL on otsustanud praeguste probleemidega tegeleda ja need lahendada üheskoos. Türgi kiitis 15. oktoobril 2015ad referendum heaks poliitilise dokumendi, mis kajastab Euroopa Liidu ja Türgi Vabariigi tahet tõhustada omavahelist koostööd, et aidata ajutise kaitse all olevaid süürlasi ja hallata rännet kooskõlastatud viisil kriisi lahendamiseks (edaspidi „ELi ja Türgi ühine tegevuskava”). Dokumendis otsitakse lahendusi pagulaskriisile ja rände haldamisele. Samal päeval väljendas Euroopa Ülemkogu oma järeldustes heameelt ELi ja Türgi ühise tegevuskava üle, mis on osa jagatud vastutusel, vastastikustel kohustustel ja nende täitmisel põhinevast põhjalikust koostöökavast. Samuti märgiti et „EL ja selle liikmesriigid on valmis loodud raamistikus olulisel määral suurendama koostööd Türgiga ning oma poliitilist ja rahalist osalust”.
(4)
ELi ja Türgi ühise tegevuskava kohaselt peab EL jätkusuutlikul ja oludele vastaval viisil võtma kasutusele märkimisväärses koguses uusi rahalisi vahendeid, et aidata Türgil vastata tekkivatele vajadustele ja tulla toime probleemidega, mis on seotud ajutise kaitse all olevate süürlaste riigis viibimisega. Rahalised vahendid tuleks eraldada võimalikult paindlikult ja kiiresti. Prioriteedid ja valdkonnad, kuhu rahalised vahendid suunatakse, tuleks kindlaks määrata Türgi ametiasutustega konsulteerides, välja arvatud kohese humanitaarabiga seotud meetmed. Esikohale seatakse kohene humanitaar-, arengu- ja muu abi pagulastele ja neid vastuvõtvatele kogukondadele ning riiklike ja kohalike ametiasutuste aitamine pagulaste sissevoolust põhjustatud tagajärgede haldamisel ja nendega tegelemisel.
(5)
Euroopa Liidu ja liikmesriikide eelarvest on praeguse seisuga eraldatud alates Süüria konflikti algusest ühtekokku 3,6 miljardit eurot (ligikaudu 1,6 miljardit liidu eelarvest ja 2,0 miljardit liikmesriikide eelarvest), mis teeb neist maailma suurimad abiandjad kõnealuse kriisi tagajärgedega tegelemise osas. Abi on võimaldanud anda viivitamatut humanitaarabi ja sellega toetada riigi ja kohaliku tasandi suutlikkust pakkuda teenuseid (haridus, tervishoid, sellised põhiteenused nagu vesi ja jäätmekäitlus, toimetulekutoetus) kriisis kannatanutele. Abiga paralleelselt toimivad kahepoolsete kanalite kaudu (ÜRO agentuurid, valitsusvälised organisatsioonid, liikmesriikide asutused, vastuvõtvate riikide valitsused) ka Euroopa Liidu eri vahendid ja liikmesriikide programmid.
(6)
Euroopa Liidu toimimise lepingu viienda osa III jaotises käsitletakse muu hulgas kolmandate riikidega tehtavat arengukoostööd ja humanitaarabi. Liidu pädevuse teostamine neis valdkondades ei takista liikmesriikidel vastavalt kõnealuse lepingu artikli 4 lõikele 4 oma pädevuse teostamist.
(7)
Türgi on OECD arenguabi komitee ametliku arenguabi saajate nimekirjas kui suurema keskmise sissetulekuga riik.
(8)
ELi toimimise lepingu artikli 210 lõike 1 kohaselt kooskõlastavad liit ja liikmesriigid oma arengukoostöö poliitikat ja konsulteerivad üksteisega. Seepärast on koordineerimist vaja tõhustada. Nimetatud lepingu artikli 210 lõike 2 ja artikli 214 lõike 6 kohaselt võib komisjon teha kasulikke algatusi, et edendada liidu ja liikmesriikide meetmete koordineerimist liidu ja riiklike abimeetmete tõhususe ja täiendavuse suurendamiseks.
(9)
Türgi jaoks mõeldud pagulasrahastu üldeesmärk on koordineerida ja ühtlustada liidu eelarvest ja liikmesriikide kahepoolsetest toetustest rahastatavat tegevust, et suurendada pagulastele ja Türgi vastuvõtvatele kogukondadele antava toetuse tõhusust ja täiendavust.
(10)
ELi ja liikmesriikide abi võimaldab vastata terviklikult ja proportsionaalselt probleemidele ja see peaks aitama leevendada pagulaste sissevooluga kaasnevaid tagajärgi nii pagulaste kui ka Türgi kui vastuvõtva riigi jaoks. Selles tuleks ühendada ELi ja tema liikmesriikide rahalised vahendid ja tegevus, et vastata vajadustele koordineeritult ja igakülgselt.
(11)
Türgi jaoks mõeldud pagulasrahastut saab rahastada mitmeaastase finantsraamistikus (2014–2020) sätestatud vahendite piires, mida EL kasutab praegu Süüria kriisile reageerimiseks, näiteks Euroopa naabruspoliitika rahastamisvahend, (1) arengukoostöö rahastamisvahend, (2) ühinemiseelse abi rahastamisvahend (IPA II), (3) stabiilsuse ja rahu edendamise rahastamisvahend (4) ja nõukogu määruse (EÜ) nr 1257/96 (humanitaarabi kohta) (5) kohane rahastamine. Rahastu kaudu antavat humanitaarabi hallatakse ja pakutakse täielikus kooskõlas humanitaarpõhimõtete ja Euroopa konsensusega humanitaarabi valdkonnas (6).
(12)
Liidu eelarvest rahastatavad tegevused ja meetmed rakendatakse liidu finantseeskirjade ja -määruste kohaselt. Need hõlmavad eelarve nii otsest kui ka kaudset täitmist ja liidu usaldusfonde, mis kuuluvad selliste rakendamisvahendite hulka, mis on ette nähtud Euroopa Parlamendi ja nõukogu 11. märtsi 2014. aasta määruse (EL) nr 236/2014 (milles sätestatakse liidu välistegevuse rahastamisvahendite rakendamise ühised eeskirjad ja menetlused) artikli 4 kohaselt (7).
(13)
Komisjon tunnustab liikmesriikide kavatsust rahastada 2 500 000 000 eurot 3 000 000 000 euro suurusest kogusummast. Komisjon kutsub liikmesriike üles võtma vastavalt lisas esitatud kogurahvatulu baasmääral põhinevale jaotusele ametlik kohustus oma rahalise osaluse kohta.
(14)
Komisjon märgib, et ELi 2015. aasta eelarves on praegu 2 300 000 000 euro suuruses ettenägematuid muid tulusid ja tollimaksudest laekunud tulusid. Need on pärit oodatust suurematest konkurentsitrahvidest, investeerimis- ja laenutuludest, karistusmaksetest, viivistest ja tollimaksudest. Kõnealused 2 300 000 000 on lisatud Euroopa Parlamendi ja nõukogu poolt hiljuti vastu võetud paranduseelarve projekti nr 8/2015. Need 2015. aasta eelarve ettenägematud tulud arvatakse maha osamaksetest, mida liikmesriigid maksavad ELi eelarvesse.
(15)
Liikmesriikide rahaline osalus tuleks lisada liidu eelarvesse sihtotstarbelise välistuluna vastavalt Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju ning millega muudetakse nõukogu määrust (EÜ, Euratom) nr 1605/2002) (8) artikli 21 lõike 2 punktile b,
ON TEINUD JÄRGMISE OTSUSE:
Artikkel 1
Türgi jaoks mõeldud pagulasrahastu loomine
Käesoleva otsusega luuakse koordineerimisvahend – Türgi jaoks mõeldud pagulasrahastu (edaspidi „rahastu”), et aidata Türgil vastata pagulaste ja neid vastuvõtvate kogukondade kohestele humanitaar- ja arenguvajadustele ning abistada riiklikke ja kohalikke ametiasutusi pagulaste sissevoolust põhjustatud tagajärgede haldamisel ja tagajärgedega tegelemisel.
Artikkel 2
Rahastu eesmärgid
1.   Rahastu luuakse eesmärgiga koordineerida ja ühtlustada liidu eelarvest ja liikmesriikide kahepoolsetest toetustest rahastatavat tegevust.
2.   Rahastu erieesmärk on suurendada pagulastele ja Türgi vastuvõtvatele kogukondadele antava toetuse tõhusust ja täiendavust.
3.   Komisjon tagab, et kõik liidu välisrahastamisvahendite raames rahastatavad tegevused ja liikmesriikide üksikmeetmed täiendavad rahastu raames koordineeritavaid tegevusi ja meetmeid.
Artikkel 3
Toetuse kohaldamisala ja vorm
1.   Komisjon koordineerib liidu ja liikmesriikide tegevust prioriteetide seadmise ja vahendite eraldamise koordineerimise kaudu.
Seda teeb komisjon vastavalt käesoleva otsuse artiklis 5 kehtestatud mehhanismile.
2.   Rahastu kaudu koordineeritakse humanitaar-, arengu- ja muu abi andmist pagulastele ja neid vastuvõtvatele kogukondadele ning riiklike ja kohalike ametiasutuste abistamist pagulaste sissevoolust põhjustatud tagajärgede haldamisel ja tagajärgedega tegelemisel.
3.   Abi võidakse anda toetustena, välja arvatud juhul, kui rahastatava projekti laad eeldab muus vormis abi vastavalt määruse (EL) nr 236/2014 artiklile 4.
4.   Komisjon tagab, et rahastu rakendamise eri etappidel võetakse arvesse meeste ja naiste võrdõiguslikkust ja soolist mõõdet ning et edendatakse vastavaid aspekte.
Komisjon võtab asjakohaseid samme, et takistada mis tahes diskrimineerimist soo, rassilise või etnilise päritolu, usutunnistuse või veendumuste, puuete, vanuse või seksuaalse sättumuse alusel juurdepääsul rahastust toetavatele projektidele.
Artikkel 4
Rahastu vahendite koordineerimine
1.   Rahastuga koordineeritakse 3 000 000 000 euro suurust summat.
2.   Kogusummast 500 000 000 eurot saadakse ELi eelarvest vastavalt määruse (EL, Euratom) nr 966/2012 artikli 84 lõikele 2 tehtavate individuaalsete rahastamisotsuste kohaselt ja vastavalt ELi finantseeskirjade ja asjakohastes alusaktides sätestatud nõuetele.
3.   Vastavalt tehtud rahastamislubadustele annavad liikmesriigid 2 500 000 000 eurot käesoleva otsuse lisas esitatud jaotuse kohaselt.
Artikkel 5
Juhtkomitee
1.   Rahastu juhtkomitee koostab abi koordineerimist käsitlevad strateegilised juhised.
Samuti jälgib juhtkomitee pidevalt rahastu rakendamist.
Juhtkomiteesse kuulub kaks komisjoni esindajat ja üks esindaja igast liikmesriigist.
Türgi osaleb juhtkomitees nõuandva pädevusega liikmena, et tagada kohapeal rakendatavate meetmete täielik koordineerimine, välja arvatud kohese humanitaarabiga seotud meetmed.
Juhtkomitee eesistuja on komisjon.
Tuleb tagada, et liikmesriikide ja komisjoni esindajad juhtkomitees ei oleks määruses (EL, Euratom) nr 966/2012 määratletud huvide konflikti olukorras.
2.   Komisjon teeb lõplikud otsused prioriteetide seadmise, tegevuse kindlaksmääramise ja rahaliste vahendite eraldamise kohta ja otsib nende puhul võimaluse korral konsensust.
3.   Komisjoni ettepanekul koostab juhtkomitee kodukorra ja võtab selle vastu kahe kuu jooksul alates käesoleva otsuse vastuvõtmise kuupäevast.
4.   Komisjon tagab rahastu sekretariaaditeenused.
Artikkel 6
Rakendamise kord
1.   Komisjon valib ja koordineerib asjakohaste meetmete rakendamist eelkõige kavandatud meetmete eelneva analüüsi kaudu.
2.   Esikohale seatakse kohene humanitaar-, arengu- ja muu abi pagulastele ja neid vastuvõtvatele kogukondadele ning riiklike ja kohalike ametiasutuste aitamine pagulaste sissevoolust põhjustatud tagajärgede haldamisel ja tagajärgedega tegelemisel.
Türgi ametiasutustega konsulteeritakse kõigi, välja arvatud kohese humanitaarabiga seotud meetmete osas.
Komisjon korraldab korrapäraseid kohtumisi liikmesriikide pädevate ametiasutuste ja Türgi asjaomaste ametiasutustega.
3.   Liidu eelarvest rahastatavad tegevused ja meetmed rakendatakse liidu finantseeskirjade ja asjaomaste alusaktide nõuete kohaselt.
4.   Käesoleva otsuse kohaselt valitud ja koordineeritud tegevuste ja meetmete rahastamiseks mõeldud liikmesriikide rahalised toetused lisatakse liidu eelarvesse sihtotstarbelise välistuluna vastavalt määruse (EL, Euratom) nr 966/2012 artikli 21 lõike 2 punktile b. Komisjon haldab kõnealuseid rahalisi toetusi kas otse vastavalt määruse (EL, Euratom) nr 966/2012 artikli 58 lõike 1 punktile a või kaudselt, delegeerides eelarve täitmise ülesanded nimetatud määruse artikli 58 lõike 1 punktis c loetletud üksustele, sealhulgas liikmesriigi eraõigusega reguleeritud asutustele.
5.   Rahastu kaudu koordineeritavaid kohest humanitaarabi hõlmavad meetmed valitakse välja ja rakendatakse kooskõlas humanitaarabi valdkonna Euroopa konsensuses sätestatud põhimõtetega.
Artikkel 7
Nähtavus
Rahastu nähtavuse tagamiseks annab komisjon teavet rahastust toetatavate meetmete kohta ja edendab neid.
Artikkel 8
Teave, järelevalve ja hindamine
1.   Komisjon teavitab Euroopa Parlamenti ja nõukogu korrapäraselt rahastu rakendamisest.
2.   Komisjon annab Euroopa Parlamendile ja nõukogule rahastu rakendamisest aru üks kord aastas.
3.   Komisjon viib 31. detsembriks 2019 läbi rahastu hindamise täielikus koostöös liikmesriikidega.
Artikkel 9
Lõppsätted
1.   Käesolev rahastu luuakse eelarveaastate 2016 ja 2017 rahaliste toetuste jaoks alates 1. jaanuarist 2016. 21. detsembriks 2015 esitavad liikmesriigid komisjonile tehtavate rahaliste toetuste ajakava, sealhulgas kavandatud maksekava aastateks 2016–2017.
2.   Komisjon vaatab 31. detsembriks 2016 läbi rahastamissuutlikkuse, rahastamise kestuse ja laadi.
Strasbourgis, 24. november 2015
Komisjoni nimel
komisjoni liige
Johannes HAHN
(1)  Euroopa Parlamendi ja nõukogu määrus (EL) nr 232/2014, millega luuakse Euroopa naabruspoliitika rahastamisvahend (ELT L 77, 15.3.2014, lk 27).
(2)  Euroopa Parlamendi ja nõukogu määrus (EL) nr 233/2014, millega luuakse arengukoostöö rahastamisvahend (ELT L 77, 15.3.2014, lk 44).
(3)  Euroopa Parlamendi ja nõukogu määrus (EL) nr 231/2014, millega luuakse ühinemiseelse abi rahastamisvahend (ELT L 77, 15.3.2014, lk 11).
(4)  Euroopa Parlamendi ja nõukogu määrus (EL) nr 230/2014, millega luuakse stabiilsuse ja rahu edendamise rahastamisvahend (ELT L 77, 15.3.2014, lk 1).
(5)  EÜT L 163, 2.7.1996, lk 1.
(6)  Nõukogu ja nõukogus kokku tulnud liikmesriikide valitsuste esindajate, Euroopa Parlamendi ja Euroopa Komisjoni ühisavaldus „Euroopa konsensus humanitaarabi valdkonnas” (ELT C 25, 30.1.2008, lk 1).
(7)  ELT L 77, 15.3.2014, lk 95.
(8)  ELT L 298, 26.10.2012, lk 1.
LISA
Liikmesriik
1 % kogurahvatulust
Kogurahvatulu baasmäär
Liikmesriigi rahaline osalus Türgi jaoks mõeldud pagulasrahastusse
Belgia
4 044 908 000
2,88 %
72 055 025,81 eurot
Bulgaaria
412 388 025
0,29 %
7 346 181,86 eurot
Tšehhi Vabariik
1 429 950 658
1,02 %
25 472 799,77 eurot
Taani
2 691 551 852
1,92 %
47 946 662,36 eurot
Saksamaa
29 998 426 500
21,38 %
534 384 810,63 eurot
Eesti
195 941 500
0,14 %
3 490 455,12 eurot
Iirimaa
1 605 484 000
1,14 %
28 599 708,83 eurot
Kreeka
1 758 757 000
1,25 %
31 330 077,48 eurot
Hispaania
10 723 591 000
7,64 %
191 027 490,92 eurot
Prantsusmaa
21 697 735 000
15,46 %
386 518 273,19 eurot
Horvaatia
414 701 663
0,30 %
7 387 396,46 eurot
Itaalia
15 782 177 500
11,25 %
281 139 943,61 eurot
Küpros
162 048 000
0,12 %
2 886 684,40 eurot
Läti
245 937 500
0,18 %
4 381 071,93 eurot
Leedu
363 756 951
0,26 %
6 479 879,52 eurot
Luksemburg
302 768 000
0,22 %
5 393 436,90 eurot
Ungari
1 028 794 578
0,73 %
18 326 701,09 eurot
Malta
79 473 735
0,06 %
1 415 726,15 eurot
Madalmaad
6 589 010 000
4,70 %
117 375 051,69 eurot
Austria
3 201 701 000
2,28 %
57 034 337,54 eurot
Poola
3 997 275 344
2,85 %
71 206 509,04 eurot
Portugal
1 708 890 500
1,22 %
30 441 767,55 eurot
Rumeenia
1 517 506 692
1,08 %
27 032 502,06 eurot
Sloveenia
366 916 000
0,26 %
6 536 154,06 eurot
Slovakkia
737 276 500
0,53 %
13 133 667,62 eurot
Soome
1 992 220 500
1,42 %
35 488 940,55 eurot
Rootsi
4 301 727 510
3,07 %
76 629 947,27 eurot
Ühendkuningriik
22 990 023 751
16,38 %
409 538 796,60 eurot
Kokku
140 340 939 259
1
2 500 000 000,00 eurot

Summary:
Türgi pagulasrahastu
Türgi pagulasrahastu
 
KOKKUVÕTE:
komisjoni otsus C(2015) 9500 – Türgi jaoks mõeldud pagulasrahastu
komisjoni otsus C(2016) 855, millega muudetakse otsust C(2015) 9500
komisjoni otsus C(2017) 2293 – Türgi jaoks mõeldud pagulasrahastu
komisjoni otsus C(2018) 1500, millega muudetakse otsust C(2015) 9500 – Türgi pagulasrahastu rahastamine
MIS ON OTSUSTE EESMÄRK?
Otsuse C(2015) 9500 eesmärk on aidata Türgil tegeleda Süüria kriisist tuleneva pagulaste* sissevooluga. Geograafilise asendi tõttu on Türgi oluline rändajate esmane vastuvõtu- ja transiidiriik. Otsusega luuakse Türgi jaoks mõeldud pagulasrahastu (edaspidi „rahastu“).Otsusega C(2016) 855 muudetakse otsust C(2015) 9500, selgitades rahastu kaudu koordineeritavate muude kui humanitaarabi meetmete ulatust ning ka rahastu juhtkomitee rolli ja tegevust. Lisaks sellele muudetakse eraldiste jaotust ELi üldeelarve ja ELi riikide toetuste vahel.Otsusega C(2017) 2293 muudetakse otsust C(2015) 9500, selgitades, et ELi riigil ei tule tasuda intressi rahastusse tehtava sissemakse hilinemise eest.Otsusega C(2018) 1500 muudetakse otsust C(2015) 9500, andes rahastule täiendav osamakse summas 3 miljardit eurot vastavalt ELi ja Türgi 2016. aasta märtsi avaldusele.
2015. AASTA OTSUSE PÕHIPUNKTID
Et aidata Türgil vastata pagulaste ja neid vastuvõtvate kogukondade kohestele humanitaar- ja arenguvajadustele ning abistada riiklikke ja kohalikke ametiasutusi, luuakse koordineerimisvahend: pagulasrahastu.Pagulasrahastu eesmärk on tagada, et ELi riikide toetustest ja ELi üldeelarvest rahastatavad tegevused on õigesti koordineeritud ja ühtlustatud.Rahastule koostatud eelarve on 3 miljardit eurot, millest: 0,5 miljardit eurot saadakse ELi eelarvest ja2,5 miljardit eurot ELi riikide toetustest sihtotstarbelise välistuluna* vastavalt otsuse lisas sätestatud jaotusele ja kogurahvatulu baasmäärale*.Euroopa Komisjon koordineerib pagulasrahastut, määrates kindlaks vahendite eraldamise prioriteedid.Rahastut juhib juhtkomitee, kes koostab strateegilised juhised. Juhtkomiteesse kuulub kaks komisjoni esindajat ja üks esindaja igast ELi riigist, lisaks ka Türgi esindaja nõuandva pädevusega liikmena. Komitee eesistuja on komisjon ja tagab rahastu sekretariaaditeenused.Komisjon vastutab rahastu haldamise eest kooskõlas ELi asjakohaste õigusaktidega, kus on sätestatud õiguslik alus asjaomastele meetmetele ja nende rakendamisele.Muudatused aastatel 2016, 2017 ja 2018
Otsust muudeti 2016. aastal otsusega C(2016)855.Mehhanism nimetati ümber „Türgi jaoks mõeldud pagulasrahastuks“.Selles selgitatakse rahastu kaudu koordineeritavaid pagulastele mõeldud meetmeliike. Need hõlmavad järgmist: humanitaarabi;haridus;tervis;sotsiaal-majanduslik tugi;rände haldamine jaomavalitsuste infrastruktuur.Täpsustatakse juhtkomitee rolli ja toimimist.Rahastu eelarvet muudetakse järgmiselt: 3 miljardi eurose eelarve ELi üldeelarvest saadava toetuse osakaalu suurendati ühe kolmandikuni;ELi riikide osa vähendati 2 miljardi euroni;toetuste jaotumine ELi riikide vahel põhineb 2015. aasta eelarveks kasutatud kogurahvatulu baasmääral (lisa on kustutatud).Kuna otsuses viidati ikka määrusele (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju, muudeti otsust teist korda 2017. aastal otsusega C(2017) 2293. Selles selgitatakse, et:ELi riikide sissemaksed pagulasrahastusse on vabatahtlikud ning erinevalt ELi omavahenditest (st ELi eelarve peamistest tuluallikatest) ei ole sissemaksete puhul tegemist eelnevalt kindlaks määratud kohustusega;ELi üldeelarvele kohaldatavate finantseeskirjade erandina ei tule ELi riigil tasuda intressi hilinenud sissemakse eest rahastusse.2018. aastal muudeti otsust taas ELi kohustuse osas ELi ja Türgi 2016. aasta avalduses eraldada teatud tingimustel pagulasrahastu alusel täiendavalt 3 miljardit eurot, sest algselt eraldatud 3 miljardit eurot oli täiel määral ära kasutatud. Teise osamakse rahastamine, et tagada rahastu töö jätkumine aastatel 2018–2019, toimub samadel alustel (st 2 miljardit eurot ELi riikidelt ja 1 miljard eurot ELi eelarvest).
Aruanded
Komisjon avaldab igal aastal aruande rahastu tegevuse kohta.
MIS AJAST OTSUSEID KOHALDATAKSE?
Otsust C(2015) 9500 kohaldatakse alates 1. jaanuarist 2016.Otsust C(2016) 855 kohaldatakse alates 7. märtsist 2016.Otsust C(2017) 2293 kohaldatakse tagasiulatuvalt alates 10. veebruarist 2016, et hõlmata ELi riikide poolt juba tehtud sissemakseid.Otsust C(2018) 1500 kohaldatakse alates 14. märtsist 2018.
TAUST
Lisateave:ELi pagulasrahastu Türgi jaoks (Euroopa Komisjon).
PÕHIMÕISTED
Pagulased: inimesed, kes on sunnitud oma riigist lahkuma ja otsima varjupaika konfliktide, vägivalla, inimõiguste rikkumiste, tagakiusamise ja loodusõnnetuste tõttu.
Sihtotstarbeline välistulu: rahalised vahendid, mis ei ole ELi eelarve osa ja saadakse eraldi pagulasrahastus osalevatelt pooltelt.
Kogurahvatulu baasmäär: riikide kogurahvatulu andmeid sisaldav maatriks, mida kasutatakse koormuse õiglase jaotamise määramiseks.
PÕHIDOKUMENDID
Komisjoni 14. märtsi 2018. aasta otsus C(2018) 1500, mis käsitleb Türgi jaoks mõeldud pagulasrahastut ja millega muudetakse komisjoni otsust C(2015) 9500 seoses Türgi pagulasrahastu rahastamisega (ELT C 106, 21.3.2018, lk 4–6)
Komisjoni teatis Euroopa Parlamendile ja nõukogule — Teine aastaaruanne Türgi pagulasrahastu kohta (COM(2018) 91 final, 14.3.2018)
Komisjoni 18. aprilli 2017. aasta otsus C(2017) 2293, mis käsitleb Türgi pagulasrahastut ja millega muudetakse komisjoni 24. novembri 2015. aasta otsust C(2015) 9500 (ELT C 122, 19.4.2017, lk 4–5)
Komisjoni teatis Euroopa Parlamendile ja nõukogule — Esimene aastaaruanne Türgi pagulasrahastu kohta (COM(2017) 130 final, 2.3.2017)
Komisjoni 10. veebruari 2016. aasta otsus C(2016) 855, mis käsitleb Türgi jaoks mõeldud pagulasrahastut ja millega muudetakse komisjoni 24. novembri 2015. aasta otsust C(2015) 9500 (ELT C 60, 16.2.2016, lk 3–6)
Komisjoni 24. novembri 2015. aasta otsus C(2015) 9500, mis käsitleb liidu ja liikmesriikide tegevuse koordineerimist koordineerimisvahendi — Türgi jaoks mõeldud pagulasrahastu — kaudu (ELT C 407, 8.12.2015, lk 8–13)
Otsuse C(2015) 9500 hilisemad muudatused on alusdokumenti lisatud. Käesoleval konsolideeritud versioonil on üksnes dokumenteeriv väärtus.
SEONDUVAD DOKUMENDID
Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega muudetakse nõukogu määrust (EÜ, Euratom) nr 1605/2002 (ELT L 298, 26.10.2012, lk 1–96)
Vt konsolideeritud versioon.
Viimati muudetud: 13.10.2017